**Bonyhád Város Önkormányzata**

**3/2021. (I. 14.) önkormányzati rendelete**

**a közösségi együttélés szabályairól és ezek elmulasztásának jogkövetkezményeiről**

Bonyhád Város Önkormányzati Képviselő-testületének - a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti - hatáskörében eljáró Bonyhád város polgármestere a veszélyhelyzet kihirdetéséről szóló 478/2020. (XI. 3.) Korm. rendelettel kihirdetett veszélyhelyzetben Magyarország Alaptörvénye 32. cikk (1) bekezdés a) pontjában és Magyarország helyi önkormányzatairól szóló 2011. évi CLXXXIX. törvény 8. § (2) bekezdésében meghatározott feladatkörében eljárva, Magyarország helyi önkormányzatairól szóló 2011. évi CLXXXIX. törvény 143. § (4) bekezdésének d) pontjában és a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 200. § (1) bekezdése a) pontjában kapott felhatalmazás alapján a következőket rendeli el:

**I. fejezet**

**ÁLTALÁNOS RENDELKEZÉSEK**

1. *A rendelet hatálya*

1. § (1) E rendelet hatálya azon természetes és jogi személyekre, illetve jogi személyiséggel nem rendelkező szervezetekre terjed ki, akik a közösségi együttélés alapvető szabályait sértő magatartást tanúsítanak.

(2) Nem alkalmazható e rendelet és nem állapítható meg a közösségi együttélés alapvető szabályaiba ütköző magatartás, ha  
a) az adott magatartás bűncselekményt, vagy szabálysértést valósít meg,  
b) törvény, vagy kormányrendelet az adott magatartás tekintetében közigazgatási bírság kiszabását rendeli el.

*2. Értelmező rendelkezések*

2. § E rendelet alkalmazásában:

a) a *közösségi együttélés alapvető szabályait sértő magatartás*: az a magatartás, amely nem minősül bűncselekménynek vagy szabálysértésnek, de ellentétes a közösségi együttélés szabályaival (a továbbiakban: szabályok), azokat sérti, vagy veszélyezteti és jelen rendelet a közösségi együttélés alapvető szabályait sértő magatartásnak minősít.

b) *közterület*: az épített környezet alakításáról és védelméről szóló 1997. évi LXXVIII. törvény 2. § 13. pontja szerinti közterület.

c) *hulladék*: a hulladékról szóló 2012. évi CLXXXV. törvény 2. § 22. pontja szerinti hulladék.

**II. Fejezet**

**A SZABÁLYOK MEGSZEGÉSE MIATT ALKALMAZHATÓ JOGKÖVETKEZMÉNYEK ÉS ELJÁRÁSI SZABÁLYOK**

*3. Közigazgatási bírság*

3. § (1) Az e rendelet szerint meghatározott közösségellenes magatartások elkövetőjével szemben közigazgatási bírság kiszabásának van helye.

(2) Fiatalkorúval szemben közigazgatási bírságot csak abban az esetben lehet kiszabni, ha önálló jövedelemmel vagy vagyonnal rendelkezik, kivéve, ha az önálló jövedelemmel vagy vagyonnal nem rendelkező fiatalkorú vagy törvényes képviselője a bírság megfizetését vállalja.

(3) A közigazgatási bírság összegét és mértékét a közigazgatási szabályszegések szankcióiról szóló 2017. évi CXXV. törvény (a továbbiakban: szankció törvény.) 9-12.§-a alapján kell megállapítani.

(4) E rendelet szerint kiszabott közigazgatási bírságot – a bírságról rendelkező döntés véglegessé válásától számított 15 napon belül – a döntéshez mellékelt postai befizetési nyomtatványon, vagy átutalással Bonyhád Város Önkormányzata 11746036-15415187 számú pénzforgalmi számlájára kell kiegyenlíteni, vagy a Bonyhádi Közös Önkormányzati Hivatal házipénztárában befizetni.

(5) A közigazgatási hatóság a figyelmeztetés eszközét is alkalmazhatja, a szankció törvény 6.§-a alapján.

*4. Eljárási szabályok*

4. § (1) E rendelet hatálya alá tartozó magatartások miatt indult eljárásokban az általános közigazgatási rendtartásról szóló 2016. CL. törvény (továbbiakban: Ákr.), illetve a szankció törvény előírásait megfelelően alkalmazni kell.

(2) A szabályok megszegése miatt a jegyző közigazgatási hatósági eljárást folytat le, és szabja ki a közigazgatási bírságot.

(3) Közigazgatási bírságként helyszíni bírság szabható ki a szankció törvény 11.§ alapján.

5. § (1) A szabályok megszegése miatti eljárás kizárólag hivatalból indítható, mely akkor sem minősül kérelemre indult eljárásnak, ha a közösségi együttélés alapvető szabályait sértő magatartást természetes személy, jogi személy vagy jogi személyiséggel nem rendelkező szervezet képviselője jelenti be. A bejelentést írásban, vagy szóban lehet megtenni, a szóbeli bejelentést jegyzőkönyvbe kell foglalni.

(2) A bejelentésnek tartalmaznia kell a közösségi együttélés szabályait sértő magatartást megvalósító ismert személy adatait, a magatartásnak, az elkövetés helyének, idejének, továbbá körülményeinek leírását a bizonyítási eszközök megjelölésével. A rendelkezésre álló bizonyítékokat csatolni kell a bejelentéshez.

(3) A szabályok megszegőjével szemben közigazgatási hatósági eljárás nem indítható, ha a közösségi együttélés alapvető szabályait sértő magatartás a szankció törvény szerint elévült.

(4) Amennyiben a közigazgatási hatósági eljárás során a szabályszegő személye nem azonosítható be, az eljárást a hatóság megszünteti.

6. § A szabályok betartása érdekében a jegyző hatósági ellenőrzés elvégzésére jogosult, melyet az Ákr-ben rögzített eljárási szabályok szerint kell lefolytatni.

*5. Nyilvántartás*

7. § A jegyző köteles gondoskodni a szabályok megsértése miatt kiszabott bírságok évenkénti folyamatos nyilvántartásáról, a szankció törvény 3.és 4.§-a alapján.

**III. fejezet**

**A KÖZIGAZGATÁSI BÍRSÁG KISZABÁSÁT MEGALAPOZÓ RENDELKEZÉSEK**

*6. Település jelképeivel kapcsolatos magatartások*

8. § Közösségi együttélés alapvető szabályait sértő magatartást tanúsít az, aki a „Bonyhád” nevet vagy annak bármely toldalékos formáját a város címeréről, zászlajáról, a város jelképeinek és nevének használatáról szóló 9/2018.(IV.27.) önkormányzati rendelet IV. fejezetében meghatározottak alapján  
a) engedély nélkül használja,  
b) annak használatára vonatkozó engedélyben előírt feltételeket megszegi, vagy  
c) a város közösségét sértő módon használja.

9. § Közösségi együttélés alapvető szabályait sértő magatartást tanúsít az, aki a város címerét vagy zászlaját a város címeréről, zászlajáról, a város jelképeinek és nevének használatáról szóló 9/2018.(IV.27.) önkormányzati rendelet II. és III. fejezetében meghatározottak alapján  
a) engedély nélkül előállítja, forgalomba hozza, vagy engedély nélkül felhasználja,  
b) annak használatára vonatkozó engedélyben előírt feltételeket megszegi, vagy  
c) a város közösségét sértő módon használja.

*7. Temetkezés és a temetők rendjének megsértésével kapcsolatos magatartások*

10. §Közösségi együttélés alapvető szabályait sértő magatartást tanúsít az, aki  
a) a köztemetőben annak nyitvatartási idején kívül – engedély nélkül – tartózkodik,

b) a köztemető csendjét megzavarja, nem a kegyeletnek megfelelő magaviseletet tanúsít,  
c) a köztemetőben az üzemeltetőnek történő bejelentés nélkül munkát végez - kivéve a sírok gondozását,  
d) a köztemető területén hulladékot nem az arra kijelölt helyen helyez el,  
e) a köztemető területén olyan tárgyakat helyez el, vagy növényzetet ültet, melyek meghaladják, vagy várhatóan meg fogják haladni a sírhely méreteit,

f) a köztemetőben a síremlék (sírjel) szabályszerű felállítására, átépítésére, lebontásra vonatkozó, Bonyhád Város Önkormányzata a temetőkről és a temetkezés rendjéről szóló 11/2016. (VIII.19. ) önkormányzati rendelete 13. §-ban foglalt szabályokat megszegi, vagy  
g) a köztemetőbe – vakvezető és a mozgáskorlátozott személyt segítő kutya kivételével – állatot visz be.

*8. Közterületek használatával kapcsolatos magatartások*

11. §Közösségi együttélés alapvető szabályait sértő magatartást tanúsít az, aki  
a) a közterületet tulajdonosi hozzájárulás, megállapodás vagy bejelentés nélkül, attól eltérő módon, vagy azt meghaladó mértékben használja,  
b) a közterületet oly módon veszi igénybe, amelyre nem adható közterület használati hozzájárulás,  
c) közterületet engedély nélkül felbont.

*9. Településtisztasággal és zöldterületek védelmével kapcsolatos magatartások*

12.§ Közösségi együttélés alapvető szabályait sértő magatartást tanúsít az, aki a helyi környezet védelméről, a település tisztaságáról szóló 11/2008.(IV.11.) önkormányzati rendelet 4.§ f) pontja szerinti tisztántartásra kötelezettként  
a) az ingatlan előtti járda, a járda melletti (zöld) sávnak, a nyílt ároknak és ennek műtárgyainak tisztántartásáról, ápolásáról, gyommentesítéséről nem gondoskodik,  
b) az ingatlan előtti járda hó eltakarításáról és síkosság-mentesítéséről nem gondoskodik.

**IV. fejezet**

**ZÁRÓ RENDELKEZÉSEK**

13. § (1) E rendelet kihirdetést követő napon lép hatályba.   
(2) A rendelet előírásait a hatálybalépést követően indult ügyekben kell alkalmazni.   
(3) A rendelet hatálybalépésével egyidejűleg hatályát veszti Bonyhád Város Önkormányzata képviselő-testületének a közösségi együttélés szabályairól szóló 21/2018 (XII. 14.) önkormányzati rendelete.

Bonyhád, 2021. január 14.

Filóné Ferencz Ibolya Filczinger Ágnes

polgármester jegyző

Kihirdetési záradék:

Jelen rendelet kihirdetésének időpontja: 2021. január 14.

Filczinger Ágnes

jegyző